b'\n_START_ARTICLE_\nHyangak\n_START_PARAGRAPH_\nHyangak (kor. \xed\x96\xa5\xec\x95\x85, hanja \xe9\x84\x95\xe6\xa8\x82, \xe2\x80\x99kyl\xc3\xa4musiikki\xe2\x80\x99, \xe2\x80\x99kotimainen musiikki\xe2\x80\x99) on yksi korealaisen hovimusiikin kolmesta muodosta. Toiset kaksi ovat aak ja dangak, joita on s\xc3\xa4ilynyt vain muutamia kappaleita. Hyangak muodostaakin ylivoimaisen enemmist\xc3\xb6n nyky\xc3\xa4\xc3\xa4n esitett\xc3\xa4v\xc3\xa4st\xc3\xa4 hovimusiikista._NEWLINE_Hyangak on alkuper\xc3\xa4lt\xc3\xa4\xc3\xa4n korealaista musiikkia, jota on esitetty lukuisissa eri konteksteissa. Siin\xc3\xa4 k\xc3\xa4ytet\xc3\xa4\xc3\xa4n pentatonista asteikkoa, ja kappaleet luokitellaan niit\xc3\xa4 soittavan orkesterin koostumuksen mukaisesti viiteen eri kategoriaan. My\xc3\xb6s jeongak-kamarimusiikki, jota esitettiin hovin sijaan yl\xc3\xa4luokan piiriss\xc3\xa4, on k\xc3\xa4yt\xc3\xa4nn\xc3\xb6ss\xc3\xa4 samaa musiikkia kuin hyangak. Termi jeongak keksittiin 1900-luvun alussa Japanin miehityskaudella hoviseremonioiden lakkauttamisen j\xc3\xa4lkeen._NEWLINE_Pisin hyangak-kappale on noin 80 minuutin kestoinen Yeomillak, joka perustuu 1400-luvun ylistysrunoon. Toinen merkitt\xc3\xa4v\xc3\xa4 kappale on erityisen arvostettu, 15 minuutin pituinen Sujecheon. Jongmyon pyh\xc3\xa4k\xc3\xb6n kuninkaallisille esi-isille omistetuissa uhriseremonioissa k\xc3\xa4tyetty musiikki on p\xc3\xa4\xc3\xa4osin hyangakia: t\xc3\xa4m\xc3\xa4 musiikki on nimitetty kansalliseksi kulttuuriaarteeksi, ja sit\xc3\xa4 esitet\xc3\xa4\xc3\xa4n Korean kuninkaallisen hovin tuhosta huolimatta edelleen alkuper\xc3\xa4isess\xc3\xa4 kontekstissaan.'